Maar op sekere plekke op aarde, word vertel, word albino's baiemaal voor die geboorte geaborteer nadat die afwyking met ’n amniosentese gediagnoseer is. Die spot wat hierdie mense moet verduur, skep vir hulle dikwels meer probleme as die las met die oë en vel. Dit is egter noodsaaklik dat ons hulle altyd met deernis sal aanvaar.
As ’n ysbeer (LINKS BO) met sy wit pels in die omringende sneeulandskap versmelt, skep dit vir hom geen probleme nie. Indien ’n swartbeer weens albinisme so bleek as ’n ysbeer is soos die een REGS BO, is hy baie opsigtelik in die bosse. Die klein foto’tjie REGS toon hoe hy sou gelyk het sonder die afwesige melanien in sy liggaam.
• ALBINO-DIERE word gewoonlik deur ander diere van hul soort verwerp. Omdat hulle so opvallend is, kan hulle immers die aandag op die trop vestig. Hulle is gevolglik dikwels alleenlopers wat maar self die mas moet probeer opkom—en aangesien hulle nie die trop se beskerming geniet nie, lewe hulle baiemaal ook nie lank nie.
Pigmente sorg boonop vir ’n beskutting teen die son se strale en die albino's is dus gevoelig vir lig. Baie merkbaar is ook die rooi of pienk oë. Die oë lyk so omdat die bloed in die vate van die iris (die gekleurde deel van die oog) sigbaar is, terwyl die pigment in die iris van ander diere normaalweg die bloedvate wegsteek.
Voorts speel kleur ’n beduidende rol in die seksuele aantrekkingskrag tussen mannetjies en wyfies in die diereryk. In paartyd gebruik baie diere, gewoonlik die mannetjies, hul helder kleure om wyfies die hof te maak. Albino's kry egter moeilik maats.
Die teenoorgestelde van albinisme is melanisme. Net soos die spierwit vorms wat sporadies voorkom, is daar ook die pikswartes. Die haarbedekking van die luiperd is gewoonlik grondkleurig met talle rosetvormig gerangskikte swart kolle, maar in sommige dele van die wêreld met ’n hoë reënval word ’n pikswart soort aangetref, die sogenaamde swart panter. Die swart panter is dus maar eintlik net ’n melanistiese luiperd.
Albinisme word veroorsaak deur ’n mutasie (die woord wat gebruik word om ’n spontane verandering in die gene aan te dui). Van die vroegste tye af het mutasies onder alle spesies voorgekom en is dit van geslag tot geslag oorgedra.
Sekere diere is “deeltydse albino’s”. In die begin van die winter in die Verre Noorde skei diere soos die poolvos en die sneeu-uil hormone af wat hulle laat wit word—’n uitstekende kamoeflering in die sneeu-maande. Wanneer die lente aanbreek, word hulle weer bruin.